b'\n_START_ARTICLE_\nBj\xc3\xb8rvika\n_START_SECTION_\nMiddelalderbyen\n_START_PARAGRAPH_\nBj\xc3\xb8rvika er et av Norges tre viktigste historiske steder. Middelalderparken i Bj\xc3\xb8rvika/Bispevika er ved siden av Bryggen i Bergen og Nidarosdomen i Trondheim et utpreget kulturminne og av nasjonal verdi. Her ble Oslo grunnlagt i \xc3\xa5r 1050 av Harald H\xc3\xa5rdr\xc3\xa5de. Det var vikinger som grunnla byen, men det er rester fra den kristne middelalderbyen vi har igjen der i dag. I middelalderen var det seks kirker og tre klostre i stein og en trehusbebyggelse der, som huset rundt 3000 mennesker rundt \xc3\xa5r 1300. Etter kong Eirik i Bergens d\xc3\xb8d, ble Oslo rikshovedstad under broren H\xc3\xa5kon V Magnusson i 1314. H\xc3\xa5kon lot for \xc3\xb8vrig Akershus festning bygges fra 1299 og fremover. _NEWLINE_Ruinene og restene i Bj\xc3\xb8rvika er Nonneseter kloster, Bispeborgen, St. Hallvardskatedralen, Olavsklosteret, Korskirken, Clemenskirken, Nikolaikirken, Fransiskanerklosteret, Kongeborgen og Mariakirken. En modell av det gamle Bj\xc3\xb8rvika st\xc3\xa5r i Oslo Bymuseum. Etter den store bybrannen i 1624 ble byen flyttet under Akershus festning av kong Christian IV, til omr\xc3\xa5det som n\xc3\xa5 er kjent som Kvadraturen. Byen skiftet navn til Christiania, senere Kristiania. Etter brannen i 1624 ble det murtvang for nybygg i Oslo. _NEWLINE_Middelalderbyen eller Gamlebyen kalles ogs\xc3\xa5 Nordens Pompeii, fordi man her fra 1860-\xc3\xa5rene og fremover kunne fjerne jordlagene og finne igjen den gamle bystrukturen. Middelalderparken, som nasjonalt kulturminne eldre enn 1537, er automatisk fredet._NEWLINE_Et strekk av middelalderens strandlinje er gjenskapt i \xc3\xb8st mot Middelalderparken, og markerer middelalderens grense mot Gamlebyen. I nord markerer Gr\xc3\xb8nlandsleiret den gamle strandlinjen og Bj\xc3\xb8rvikas nordgrense; i vest omtrentlig Dronningens gate. S\xc3\xa5 sent som i etterkrigstiden gikk sj\xc3\xb8en nesten helt inn til \xc3\x98stbanen._NEWLINE_Inntil slutten av 1800-tallet fr\xc3\xb8s Bj\xc3\xb8rvika til om vinteren, og isen ble blant annet brukt til travl\xc3\xb8p. Sk\xc3\xb8ytel\xc3\xb8p ble arrangert ved Vippetangen. To slag ble utkjempet p\xc3\xa5 isen i Bj\xc3\xb8rvika i middelalderen: i 1161 (da kong Inge Krokrygg falt) og i 1200.\n_START_SECTION_\nIndustri og samferdsel\n_START_PARAGRAPH_\nJernbanetorget, Oslo sentralstasjon, Vaterland, deler av Gr\xc3\xb8nland, og de tidligere kaiomr\xc3\xa5dene syd for jernbanens sporomr\xc3\xa5der er utfyllinger av tidligere sj\xc3\xb8bunn. \xc3\x98st for Akerselvas utl\xc3\xb8p l\xc3\xa5 tidligere Paulsenkaia med kullageret som tilh\xc3\xb8rte forretningsmannen og byoriginalen \xc2\xabK\xc3\xb8la-P\xc3\xa5lsen\xc2\xbb (H.A.H. Paulsen)._NEWLINE_Bj\xc3\xb8rvika var lenge en del av Oslos havneomr\xc3\xa5de, og Nylands mekaniske verksted l\xc3\xa5 ogs\xc3\xa5 her. I dag er havneomr\xc3\xa5det begrenset til \xc3\xb8stre og vestre del, blant annet med lagring og utkj\xc3\xb8ring av skrapjern p\xc3\xa5 Gr\xc3\xb8nlikaia i \xc3\xb8st, og anl\xc3\xb8pshavn og terminal for Stena Line ved Vippetangen i vest._NEWLINE_I l\xc3\xb8pet av 1960-\xc3\xa5rene ble Europavei 18 lagt som fire- til \xc3\xa5ttefelts motorvei over Bj\xc3\xb8rvika. I 1967 sto trafikkmaskinen Bispelokket ferdig, midt i Bj\xc3\xb8rvikas kystlinje, og ble startstedet til Riksvei 4. Bj\xc3\xb8rvika var blitt et trafikknutepunkt b\xc3\xa5de for vei, skipsfart og jernbane, noe som stengte sentrums \xc3\xb8stlige del fra sj\xc3\xb8en.\n_START_SECTION_\nSom en del av Fjordbyen\n_START_PARAGRAPH_\nEtter \xc3\xa5rhundreskiftet er omr\xc3\xa5det mellom Sentralstasjonen og den n\xc3\xa5v\xc3\xa6rende strandlinjen blitt Oslos st\xc3\xb8rste byutviklingsprosjekt. En arkitektkonkurranse om utformingen av bebyggelsen mellom jernbaneanlegget og den nye hovedgaten Dronning Eufemias gate ble vunnet (i 2003) av det nederlandske arkitektfirmaet MVRDV, som sammen med firmaet DARK tegnet en bygningsmasse kalt Barcode \xe2\x80\x93 \xc2\xabstrekkode\xc2\xbb. Prosjektet var omdiskutert, og alternative planer ble lansert. Etter mye diskusjon sto likevel PwC-bygget (PricewaterhouseCoopers) ferdig i 2007, som det f\xc3\xb8rste i Barcode-rekken, og det siste bygget lengst mot \xc3\xb8st (\xc2\xabThe Wedge\xc2\xbb) sto ferdig ni \xc3\xa5r etter, i 2016. Oslo Atrium og Olav Thons Hotel Opera vest for Barcode ble oppf\xc3\xb8rt allerede tidlig p\xc3\xa5 2000-tallet, og s\xc3\xb8r for E18 ble Operahuset i Oslo \xc3\xa5pnet i 2008. I 2008 ble det ogs\xc3\xa5 klart at Munchmuseet, Stenersenmuseet og Deichman bibliotek skulle flyttes til tomter tvers overfor operaen._NEWLINE_E18 ble lagt i senketunnel i 2010. Den frigjorte plassen er brukt til oppf\xc3\xb8ring av nye bygninger og anlegging av Dronning Eufemias gate, som er tras\xc3\xa9 for buss og trikk. Mellom Operahuset mot s\xc3\xb8r og Hotell Opera/Oslo Atrium nord for gatel\xc3\xb8pet ligger det nye Deichman hovedbibliotek, mot vest, og Diagonale. Sistnevnte er to bygg, \xc3\xb8stlige bygg er kontorarealer, med blant annet TV2 og Vinmonopolets hovedkontor som leietakere, og n\xc3\xa6rmest Deichman studentboliger. Videre \xc3\xb8stover langs Dronning Eufemias gates s\xc3\xb8rside ligger Clarion Hotel Oslo, boligkompleksene Dronninglunden, Eufemias hage og Eufemias plass. Lengst \xc3\xb8st ligger kontorbygget Eufemia, som ogs\xc3\xa5 er del av Bj\xc3\xb8rvikas fasade mot Kong H\xc3\xa5kon 5.s gate.\n_START_SECTION_\nPlanlagt utbygging\n_START_PARAGRAPH_\nN\xc3\xa5r Bj\xc3\xb8rvika er ferdig utbygget, vil det nye str\xc3\xb8ket ha ca. 5\xc2\xa0000 boliger og ca. 20\xc2\xa0000 arbeidsplasser. Man antar at rundt 30\xc2\xa0000 mennesker vil ha en tilh\xc3\xb8righet til Bj\xc3\xb8rvika enten som arbeidsplass eller bolig, samt at det pga dette vil bli 100\xc2\xa0000 nye kollektivreisende daglig. Bj\xc3\xb8rvika skole er planlagt ferdigstilt i 2023 som en 1-10-skole, med to paralleller p\xc3\xa5 barnetrinnene og fire paralleller p\xc3\xa5 ungdomstrinnene.\n_START_SECTION_\nReguleringsplan og grunnforhold\n_START_PARAGRAPH_\nGrunnet n\xc3\xa6rheten til Oslo S er Bj\xc3\xb8rvika, sammen med nabostr\xc3\xb8ket Vaterland, det eneste omr\xc3\xa5det i Oslo hvor det er lov \xc3\xa5 bygge h\xc3\xb8yhus som er over 42 meter. Reguleringsplanen ble vedtatt mot Riksantikvarens innsigelse i 2003. Milj\xc3\xb8verndepartementet ved milj\xc3\xb8vernminister B\xc3\xb8rge Brende godkjente senere planen._NEWLINE_Det har v\xc3\xa6rt usikkerhet om grunnforholdene i Bj\xc3\xb8rvika t\xc3\xa5ler en s\xc3\xa5 stor utbygging. Kombinasjonen av leirmasse, sj\xc3\xb8bunn og utfylling gir stedvis sv\xc3\xa6rt ustabilt underlag for bygg og gatenett, og det er flere steder i bydelen p\xc3\xa5vist setningsskader. I 2013 viste en rapport fra Norges geologiske unders\xc3\xb8kelse at Bj\xc3\xb8rvika synker med mellom fem og ti millimeter i \xc3\xa5ret, p\xc3\xa5 enkelte omr\xc3\xa5der s\xc3\xa5 mye som 13 millimeter. Selv om alle bygg og hovedgaten Dronning Eufemias gate er p\xc3\xa6let i fast grunn, synker terrenget omkring, noe som p\xc3\xa5 sikt kan f\xc3\xb8re til omfattende vedlikeholdsarbeid p\xc3\xa5 gate- og r\xc3\xb8rnett.\n_START_SECTION_\nBj\xc3\xb8rvikas gatenett\n_START_PARAGRAPH_\nI 2007 ble navnene p\xc3\xa5 de fremtidige gatene og plassene i Bj\xc3\xb8rvika fastsatt. Noen av gatel\xc3\xb8pene er videref\xc3\xb8ring av godt etablerte gatel\xc3\xb8p, andre nyanlegges i forbindelse med utvikling av Bj\xc3\xb8rvika.\n_START_SECTION_\nHavnepromenaden\n_START_PARAGRAPH_\nBj\xc3\xb8rvika inng\xc3\xa5r i planene for Havnepromenaden, som ble vedtatt i 2008. Langkaia, som \xc3\xa5pnet i 2013, var den f\xc3\xb8rste parsellen som ble bygget som del av den nye promenaden. Promenaden vil komme fra Vippetangen, g\xc3\xa5 p\xc3\xa5 utsiden av Operaen, krysse over Paulsenkaia og f\xc3\xb8lge strandlinjen i Bispevika til S\xc3\xb8renga og videre til Alnas utl\xc3\xb8p.\n_START_SECTION_\nIdrett\n_START_PARAGRAPH_\nBj\xc3\xb8rvika sportsklubb ble stiftet i 2009 og har som m\xc3\xa5l \xc3\xa5 etablere en sportsklubb med tilh\xc3\xb8righet i Bj\xc3\xb8rvika, og p\xc3\xa5 sikt skal v\xc3\xa6re en klubb som vil drive med flere idretter og tilby disse til Bj\xc3\xb8rvikas stadig voksende befolkning.'